16.3.2023 г.
BG
Официален вестник на Европейския съюз
C 100/109
3.6.
С предложената директива се разширява списъкът със ситуации, в които мерките за конфискация, които не се основават на осъдителна присъда, могат да се прилагат в рамките на наказателно производство, като се включват и други случаи, при които осъдителна присъда не е възможна поради обективни обстоятелства, свързани с имунитет, амнистия и изтичане на давностен срок.
ЕИСК оценява усилията на Комисията за налагане на ограничения за тези случаи, тъй като с тях може да се злоупотребява или да се използват за целите на тормоз или преследване.
3.7.
Предложението за директива включва нов механизъм за конфискация, с който се осигурява конфискацията на активи, които не са пряко свързани с престъпление, посочено в директивата, но за които има подозрение, че са незаконно имущество/придобито чрез престъпна дейност.
Въпреки задължителното съдебно производство, предхождащо решението за конфискация, и доказателствената тежест на наказателното преследване, което да свърже въпросното имущество с престъпна дейност, са необходими повече гаранции, за да се изключат евентуални злоупотреби по време на производството.
Националните юрисдикции следват различни пътища, които се простират от конфискация съгласно гражданското право до наказателното право.
В предложената директива следва да се включат стандарти за процесуалните права и мерките за защита на обвиняемите и да се гарантира, че съдиите и прокурорите преминават подходящо обучение.
3.8.
Ограниченото въздействие на разпоредбата за повторно използване за социални цели в Директивата за конфискация изисква държавите членки да бъдат допълнително поощрени да включват подходящи мерки за гарантиране на ефективността на разпоредбата.
ЕИСК отправя искане към Европейската комисия да бъде по-амбициозна в усилията си да постигне ефективното повторно използване на конфискуваните активи за социални цели и да определи за държавите членки минимален процент за това.
От първостепенно значение за социалното сближаване е засегнатите общности непосредствено да получават възстановителни обезщетения и да се възползват от тяхната възвращаемост.
Освен това общностите се нуждаят от по-добра помощ, за да повишат устойчивостта си към организираната престъпност, а гражданското общество трябва да участва в управлението и разпореждането с конфискувани активи.
3.9.
Както е посочено и в Директивата за конфискация, правото на обезщетение на жертвите няма да бъде засегнато от мерките за конфискация.
Предложената директива обаче все още не гарантира предоставянето на приоритет на обезщетение на жертвите в реда на кредиторите.
Едновременно с това предложената директива и други законодателни актове на ЕС не защитават в достатъчна степен гражданите на трети държави, тъй като вниманието им е насочено към гражданите на ЕС.
3.10.
В доклада за оценка на въздействието се посочват следните недостатъци: липса на подробна информация за функциите на службите за отнемане на активи и недостатъчни човешки, финансови и технически ресурси, предназначени за проследяване на активи.
В предложената директива се дава отговор на тези констатации и се поставя изискването във всяка държава членка да бъде създадена поне една служба за отнемане на активи.
Приветства се изричното задължение за осигуряване на достатъчни ресурси, за да се гарантира, че службите за отнемане на активи са ефикасни и ефективни.
Това задължение обаче следва да бъде съпътствано от редовни доклади на национално равнище до Комисията относно отпуснатите ресурси, така че тя да може да прецени дали между различните служби за отнемане на активи има фрагментация или липса на баланс.
3.11.
Разходите, свързани с управлението на обезпечени и/или конфискувани активи, могат да бъдат значителни или дори да надвишават стойността на съответния актив.
Предложената директива включва задължението компетентните органи да правят оценка на разходите, преди да издадат заповед за обезпечаване.
ЕИСК приветства тази мярка като ефикасен и полезен инструмент, който има за цел да намали необходимите разходи и да увеличи максимално последващата стойност на актива.
3.12.
Механизмът за предварителни продажби може да се прилага в ограничени случаи, които понастоящем са изброени в предложената директива, и вероятно ще допринесе за по-ефективно управление на обезпечените активи.
Въпреки факта, че е наличен в повечето държави членки, той се използва в малък мащаб и с големи различия.
Предложената директива вероятно ще подобри използването на този механизъм чрез въвеждане на единно определение и уточняване на условията, при които то следва да се използва.
3.13.
Като основен недостатък за повишаване на ефективността на системата за отнемане на активи беше установено отсъствието на изчерпателни и съпоставими статистически данни.
Във връзка с това в предложената директива се изисква от всяка държава членка да създаде регистър за отнемане на активи, в който да се набира кодирана информация от компетентните органи по време на процеса по отнемането.
3.14.
ЕИСК счита, че обединяването на всички съответни правни разпоредби за отнемане на активи в една директива е в съответствие с Програмата на Комисията за пригодност и резултатност на регулаторната рамка (REFIT) и ще помогне на съответните органи и заинтересовани страни да се запознаят по-добре с правилата и да усъвършенстват осъществяването и ефективността на мерките, предназначени за увеличаване на процента на отнемането на незаконни активи в националните юрисдикции.